《畴昔》
元代·张仲深

我生爱山殊有癖，日日登山访幽寂。故人江陈三五辈，醉卧青幽抡白石。

踏霜采杞琲盈把，拂晓题诗云满壁。文笔峰前动客吟，百花嵓底留行迹。

故人别去动经载，幽山幽水总相忆。今年海口独栖迟，块尔穷居自紬绎。

我家嵓壑明越州，看山看水岂终极。酒酣秪上知章船，醒后还寻谢安屐。

我今出门但平原，梦欲寻山了无觅。临风时复一想像，致使心脾结沉郁。

州县稻粱虽自足，江海风尘久难息。人生得意须胜游，莫使沉吟念畴昔。

作者简介：字子渊，庆元路人。生卒年均不详，约元惠宗至元中前后在世。生平事迹不详。著有子渊诗集六卷，《四库总目》多与遒贤、杨维桢、张雨、危素、袁华、周焕文、韩性、乌本良斯道兄弟倡和之作。古诗冲澹，颇具陶韦风格。